Након Битке код Мојковца, јануара 1916. Црна Гора је капитулирала, црногорска војска је разоружана и на Цетињу је успостављена окупациона административна власт. Убрзо је дошло до поништавања црногорског новца и његовог обезвређивања печатирањем у окружним командама на Цетињу, у Никшићу, Подгорици, на Плевљама, у Старом Бару и Пећи. Оверавање је вршено печатом на коме је писало „K.u K. MILITAR GENERALGOUVERNEMENT IN MONTENEGRO KREISKOMMANDO”, уз име града у коме је печаћење вршено. Процењује се да је испечатирано мање од трећине перпера, од оних који су се налазили у промету, и да се народ на печатирање одлучивао само у крајњој нужди. Папирни новац Црне Горе је веома тражен и високо цењен на колекционарском тржишту.